
Atklātā konkursā
“Individuālo aizsardzības līdzekļu iegāde”
identifikācijas Nr. SIA RNP 2026/35
ietvaros sniegtās atbildes uz jautājumiem

	1. Izvērtējot iepirkuma dokumentāciju, vēršam komisijas uzmanību, ka alpīnisma ekipējums un metinātāja ekipējums pēc to pielietojuma, tehniskajām prasībām un piegādātāju loka ir atšķirīgas preču grupas. To apvienošana vienā iepirkuma daļā var nepamatoti ierobežot konkurenci un samazināt potenciālo pretendentu skaitu.
Lūdzam komisiju izvērtēt iespēju sadalīt iepirkuma priekšmetu atsevišķās daļās, nodalot alpīnismam paredzēto ekipējumu no metinātāja un pārējā ekipējuma, kā arī veikt loģisku preču pārdali pa iepirkuma daļām. Mūsu ieskatā šāds risinājums veicinātu plašāku konkurenci un nodrošinātu efektīvāku publisko līdzekļu izmantošanu.
	Iepirkuma komisija informē, ka, izvērtējot iesniegto priekšlikumu un veiktās tirgus izpētes rezultātus, ir konstatēts pietiekams tirgus dalībnieku loks, kas spēj nodrošināt attiecīgajā iepirkuma daļā iekļauto preču piegādi. Līdz ar to komisija nesaskata objektīvu nepieciešamību iepirkuma priekšmetu sadalīt papildu daļās.
Papildus komisija norāda, ka pretendenti piedāvājuma iesniegšanai ir tiesīgi apvienoties piegādātāju apvienībā, kā arī piesaistīt apakšuzņēmējus, ievērojot iepirkuma dokumentācijā noteiktās prasības. Tādējādi pretendentiem ir nodrošināta iespēja apvienot nepieciešamās profesionālās, tehniskās un piegādes spējas, lai izpildītu iepirkuma līgumu pilnā apjomā.

	2. Papildus lūdzam komisiju skaidrot 14. preces plānoto iegādes apjomu, jo iepirkuma dokumentācijā norādīts daudzums 1 metrs. Lūdzam precizēt, vai norādītais daudzums ir pareizs vai arī iepirkuma dokumentācijā ir pieļauta tehniska kļūda.
	Iepirkuma komisija informē, ka Iepirkuma nolikuma 6.pielikuma  “Tehniskā specifikācija / Tehniskais - finanšu piedāvājums” 14.pozīcijā norādītajā vienības nosaukumā ir konstatēja tehniskā kļūda un nolikumā tiks veikti grozījumi.

	3. Vēršam komisijas uzmanību, ka ievērojamai daļai norādīto preču ražotāji un piegādātāji vasaras periodā atrodas ikgadējos atvaļinājumos, kā rezultātā līdz 2026. gada 7. augusta plkst. 10:00 nav iespējams iegūt visu piedāvājuma sagatavošanai nepieciešamo informāciju un dokumentāciju. Līdz ar to lūdzam pagarināt piedāvājumu iesniegšanas termiņu līdz 2026. gada 31. augustam, lai visiem potenciālajiem pretendentiem būtu iespēja sagatavot kvalitatīvus un pilnvērtīgus piedāvājumus.
	Iepirkuma komisija informē, ka ir izvērtējusi lūgumu pagarināt piedāvājumu iesniegšanas termiņu līdz 2026. gada 31. augustam. Komisijas ieskatā noteiktais piedāvājumu iesniegšanas termiņš, ņemot vērā iepirkuma priekšmeta sarežģītību, apjomu un piedāvājuma sagatavošanai nepieciešamo informāciju, ir pietiekams kvalitatīva piedāvājuma sagatavošanai. Piegādātāju vai ražotāju darbinieku ikgadējie atvaļinājumi nav uzskatāmi par objektīvu apstākli, kas pats par sevi pamatotu iepirkuma termiņa pagarināšanu. Līdz ar to piedāvājumu iesniegšanas termiņš līdz 2026. gada 31. augustam netiks pagarināts.

